DA betoog vir Afrikaans | Maroela Media
John Steenhuisen (regs), leier van die DA, het Dinsdag 'n petisie aan die departement van hoër onderwys oorhandig om Afrikaans tot 'n inheemse taal in Suid-Afrika te verklaar. (Foto: Verskaf)
Die DA het Dinsdag buite die kantoor van dr. Blade Nzimande, minister van hoër onderwys, in Pretoria betoog en daarop aangedring dat Afrikaans tot inheemse taal in Suid-Afrika verklaar word.
John Steenhuisen, leier van die party, het ook 'n petisie wat deur 5 500 mense onderteken is, aan die departement oorhandig.
Die DA het dié petisie begin nadat Nzimande verlede jaar 'n beleidsraamwerk vir taalgebruik in hoër onderwys bekendgestel het waarin Afrikaans nié as 'n inheemse taal erken word nie. Die party het ook verlede maand klagtes by die Suid-Afrikaanse Menseregtekommissie in dié verband ingedien.
"Ons petisie dring aan dat Nzimande onmiddellik sy departement se beleidsraamwerk wysig om Afrikaans se status as inheemse taal in Suid-Afrika te erken.
"Die raamwerk beskou tans net tale wat aan die "suidelike Bantoe-taalfamilie" behoort as inheems en sluit daardeur Afrikaans doelbewus uit. Die definisie is onwetenskaplik en in teenstelling met die presedent wat deur die Grondwethof geskep is in sy onlangse uitspraak in die Unisa-taalgeding."
Steenhuisen sê die beskouing van Afrikaans as "uitheems" is "kwetsend en haatdraend teenoor die diverse Afrikaanssprekende taalgemeenskap".
"Dié klassifikasie is reeds in die nuwe taalbeleid van die Universiteit Stellenbosch opgeneem, wat die status van Afrikaans verder wil verkleineer by een van die laaste universiteite wat die kapasiteit het om in dié taal te onderrig."
Die DA dring ook aan dat Nzimande in die openbaar onvoorwaardelik aan die Afrikaanssprekende gemeenskap om verskoning vra vir die wyse waarop hy dié gemeenskap se grondwetlike regte tot moedertaalonderrig, waardigheid en gelykheid ondermyn het.
"Nadat Afrikaans se regmatige status as inheemse taal erken is, vra die DA se petisie voorts dat Nzimande alle openbare universiteite versoek om hul taalbeleide aan te pas om Afrikaans se status as volwaardige inheemse taal te reflekteer sodat moedertaalonderrig in Afrikaans uitgebrei, eerder as beperk word."
Ek het al paar keer in my lewe gestem, en nog elke keer DA. Meestal DA, omdat ek nie myself met die VF+ kan assossieer nie, en ook omdat ek voel die VF+ is te klein om werklik 'n verskil te maak.
Hierdie is egter die eerste keer wat ek amper glad nie wil gaan stem nie, want die DA het my ook al te veel teleurgestel. Ek hou van Action SA (Herman Mashaba), maar die party is nog maar besig om te ontkiem. Tamaletjie…
En so gaan ou Moana Steenhuizen net aan met moan. Doen iets konstruktiefs man. Dit is tyd dat die DA n ordentlike leier kry, Steenhuizen is net soos die vorige leier ou moesie. Ek dink hulle doen die party meer kwaad as goed
Help nie jy stem vir 'n party wat 1% gaan kry in die plaaslike verkiesing nie. Daar is geen party wat nie foute het nie. Stem vir 'n party wat 'n verskil kan maak.
En so probeer die regering al hoe meer die Afrikaanse taal onderdruk. Maar ons as Afrikaners laat ons nie onder kry nie. Akademia is Afrikaans en wat 'n wonderlike instituut. Studente is beleefd, dosente is mense mense, of hoe sal ons dit nou noem, dis mense van ons kerk en ek kan my met hulle vereenselwig. My kinders wil niks weet van die "ou" Afrikaanse universiteite nie. Stellenbosch en ander Universiteite gaan nog in die nabye toekoms hul fout agterkom wanneer die kwaliteit studente uit die Afrikaanse universiteit Akademia gaan presteer.
Verkiesing foefie,waar was hulle die laaste 3 jaar en hou dop wat gebeur na die verkiesing, ek sê doen hierdie tipe ding gereeld en ek sal respek vir julle he nou sien ek net hoe 2 gat jakkalse julle werklik is.